‘Mees gesoekte’ verdagtes in Limpopo aangekeerFoto: SAPD, Limpopo Ses “mees gesoekte” verdagtes, waaronder ŉ voormalige polisiereservis, is in Limpopo in hegtenis geneem. Brig. Motlafela Mojapelo, woordvoerder van die polisie, het gesê die mans is Woensdagaand in hegtenis geneem. “In ŉ goed beplande operasie, deur lede van verskillende eenhede in die polisie, is dié berugte verdagtes een-vir-een in hegtenis geneem terwyl hulle by verskillende plekke gelê en slaap het. Die persone is tussen 23 en 30 jaar oud.” Mojapelo het gesê polisiebeamptes het ŉ wenk opgevolg dat die verdagtes die gemeenskap in Burgersfort teister. Die persone is in hegtenis geneem op aanklag van ernstige misdade soos moord, poging tot moord, sakeroof, huisroof en voertuigkaping. “Een verdagte is in Groblersdal in hegtenis geneem, drie by Bothashoek en GaMashamotane buite Burgersfort, en twee onderskeidelik in Tafelkop en Leukau in die Groblersdal-gebied,” het Mojapelo bygevoeg. ŉ Voormalige polisiereservis, wat vermoedelik die meesterbrein agter die misdade is, is ook in hegtenis geneem. Beamptes het by sy huis beslag gelê op twee pistole en ŉ geweer. Die verdagtes word met die volgende sake verbind: – Twee gewapende rooftogte by Burgersfort Engen-vulstasie – Twee gewapende rooftogte by NWJ Tubatse-winkelsentrum – Twee gewapende rooftogte by PPS-vulstasie in Burgersfort – Kaping van ŉ Toyota Avanza en moord in Burgersfort – Huisrooftog in Tubatse – Vier sakerooftogte in GaMashamotane en Ribacross – Poging tot moord tydens ŉ skietery met die polisie verlede week in Burgersfort – Kaping in Tubatse Al ses verdagtes sal binnekort in die Burgersfort-landdroshof verskyn, het Mojapelo bygevoeg.